b'\n_START_ARTICLE_\nPodlesek\n_START_SECTION_\nNa\xc4\x8din \xc5\xbeivljenja\n_START_PARAGRAPH_\nPodlesek ima odli\xc4\x8dno razvita vid in sluh, ki mu slu\xc5\xbeita predvsem pono\xc4\x8di. Ves dan prespi v okroglem gnezdu, narejenem iz trave, listja in lubja, ki se nahaja v grmovju ali na drevesu vsaj 1 do 2 metra nad zemljo. Najdejo se pa tudi izjeme, ki si naredijo domovanje tudi na vi\xc5\xa1ini ve\xc4\x8d kot 20 metrov. Zelo pogosto si podlesek naredi bivali\xc5\xa1\xc4\x8de v gostem robidovju.\n_START_SECTION_\nPrehranjevanje\n_START_PARAGRAPH_\nHrani se prete\xc5\xbeno s semeni dreves, jagodjem in brstjem, najraje pa se prehranjuje z le\xc5\xa1niki, po katerih je tudi dobil ime. Pomladi pou\xc5\xbeije tudi cvetove gloga, jeseni pa se posladka z malinami. Hrano si poi\xc5\xa1\xc4\x8de na drevesih ali pa v grmovju.\n_START_SECTION_\nRazmno\xc5\xbeevanje\n_START_PARAGRAPH_\nParilno obdobje se pri podleskih za\xc4\x8dne z aprilom, kon\xc4\x8da pa \xc5\xa1ele oktobra, kar jim omogo\xc4\x8da eno do tri legla na leto. Po parjenju samica zgradi gnezdo, v katerem po 24-ih dneh skoti najpogosteje 3 do 4 gole in slepe mladi\xc4\x8de. Samica jih po porodu le redko zapusti, pa \xc5\xa1e to \xc4\x8de je varnost popolna. Po trinajstih dneh mladi\xc4\x8di dobijo svoj prvi sivi ko\xc5\xbeuh. Pred osamosvojitvijo dobijo \xc5\xa1e en prehodni ko\xc5\xbeuh, ki je bolj svetel in siv. O\xc4\x8di odprejo \xc5\xa1ele po osemnajstih dnevih. Mladi\xc4\x8di pri samici ostanejo po navadi okrog 40 dni, spolno zreli pa so komaj naslednje leto.\n_START_SECTION_\nZimsko spanje\n_START_PARAGRAPH_\nPodlesek je znan predvsem po svojem zimskem spancu, za katerega si naredi gnezdo v listju ali pa pod zemljo. Spanec traja od oktobra pa vse do aprila. Pred zimskem spancu si podlesek ustvari obilno ma\xc5\xa1\xc4\x8dobno zalogo, zato je dvakrat te\xc5\xbeji, kot poleti. Ko je \xc4\x8das za spanje se zvije v klob\xc4\x8di\xc4\x8d in zaspi. Sr\xc4\x8dni utrip in dihanje se upo\xc4\x8dasnita, telesna temperatura pa zni\xc5\xbea. Ves \xc4\x8das spanca \xc5\xbeivi le od zaloge hrane v telesu. \xc4\x8ce je zima topla, se podlesek ve\xc4\x8dkrat prebudi in za\xc4\x8dne porabljati zalogo hitreje, kar je pa zanj smrtno nevarno, saj porabi zalogo pred aprilom._NEWLINE_Med zimskem spanjem lahko podleska vzamemo v roke, pa se vseeno ne bo prebudil.\n_START_SECTION_\nObmo\xc4\x8dje raz\xc5\xa1irjenosti\n_START_PARAGRAPH_\n\xc5\xbdivi v Evropi, izjeme so: Islandija, jug Irske, sever Skandinavije, Finska, Iberski polotok in severna ter ju\xc5\xbena Rusija. Ima tudi ozek pas raz\xc5\xa1irjenosti na severu Anatolije (Tur\xc4\x8dije)._NEWLINE_V\xc4\x8dasih je bil zelo priljubljen in so ga ljudje imeli za hi\xc5\xa1nega ljubljen\xc4\x8dka.'